Diari Oficial de la Generalitat Valenciana


Sumari del DOGV 3745, del 09-05-2000 (2000/3520)

ACORD de 25 d'abril de 2000, del Govern Valencià, pel qual s'aprova la declaració d'interés comunitari per a l'ampliació d'una indústria d'elaboració de pedra natural al terme municipal de Novelda.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3745

Data del DOGV
:   09-05-2000

Secció del DOGV
:   III. CONVENIS I ACTES - F) MODIFICACIONS PRESSUPOSTÀRIES

Número del document
:   2000/3520


Data del document
:   25-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Novelda
    * terreny edificable

ACORD de 25 d'abril de 2000, del Govern Valencià, pel qual s'aprova la declaració d'interés comunitari per a l'ampliació d'una indústria d'elaboració de pedra natural al terme municipal de Novelda. [2000/F3520]
  
El Govern Valencià, en la reunió del dia 25 d'abril de 2000, adoptà l'Acord següent:
  
Antecedents de fet
  
Primer. Amb data 21 de gener de 1998, el senyor José Luis Esteve Román, en representació de la mercantil Esteve y Máñez Mármoles, SA, presentà, en el Servei d'Urbanisme i Ordenació Territorial d'Alacant de la Direcció General d'Urbanisme i Ordenació del Territori, instància i documentació complementària, i sol·licita la declaració d'interés comunitari, pel procediment extraordinari de l'article 20 de la Llei del Sòl no Urbanitzable, per a l'ampliació d'una indústria d'elaboració de pedra natural, en el punt quilomètric 380 de l'autovia Alacant-Madrid, polígon 3, parcel·les número 13, part de la número 15 i número 17, del municipi de Novelda.
  
La referida parcel·la està integrada per tres finques registrals, amb les següents dades d'inscripció en el Registre de la Propietat de Novelda:
  
1. Llibre 488, foli 68, finca número 35.402.
  
2. Llibre 350, foli 151, finca número 23.977.
  
3. Llibre 450, foli 1, finca número 33.671.
  
Amb dates 18 de març i 22 de juny de 1998 i 9 d'abril de 1999 es presentà la nova documentació complementària pels interessats, i es completen els requeriments formulats des del referit servei en tal sentit, així com els derivats dels diversos informes sectorials emesos en el curs del procediment.
  
Segon. De l'anàlisi de la documentació aportada es desprén que la instal·lació pretesa es localitza en sòl no urbanitzable comú rústic, segons el planejament general d'aplicació, en parcel·la de 125.113,00 metres quadrats de superfície, sobre la qual es troba legalment implantada una indústria d'elaboració de pedra natural, que ha sigut objecte de sengles resolucions de la Conselleria d'Obres Públiques, Urbanisme i Transports, que autoritzà la seua ubicació el 1990, i que declarà l'interés comunitari de la seua ampliació el 1996. La superfície total autoritzada és de 7.875,00 metres quadrats, si bé fins a la data s'han materialitzat únicament 5.217,00 metres quadrats, corresponent els 2.658,00 metres quadrats restants a l'ampliació declarada d'interés comunitari per la Resolució de 26 de desembre de 1996.
  
L'objecte d'aquesta sol·licitud és l'ampliació de les construccions existents, mantenint el mateix ús, fins a aconseguir un total de 29.814,00 metres quadrats construïts, amb una ocupació màxima de parcel·la del 23,80% i un coeficient d'edificabilitat de 0,24 m²/m². Les noves construccions disposen d'una alçària de 8,50 metres i respecten una separació mínima a límits de 7,00 metres i a l'autovia Alacant-Madrid, major en tot cas de 50,00 metres.
  
Tercer. La documentació aportada està integrada per memòria informativa i justificativa de l'ordenació, plans d'informació urbanística i d'ordenació, estudi economicofinancer, pla d'etapes i estudi d'impacte ambiental. En aquesta queden definides les característiques de l'ordenació proposada, i es preveuen totes les obres de connexió amb les xarxes generals d'infraestructures i serveis públics necessaris per al funcionament de l'activitat.
  
Quart. Consta, així mateix, compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué. Estan en l'expedient els següents informes municipals:
  
1r. Informe previ a l'admissió a tràmit de la sol·licitud formulada, segons la Resolució adoptada per la Comissió de Govern municipal en data 9 de juliol de 1998, per la qual s'informa favorablement la proposta de declaració d'interés comunitari continguda en l'expedient, i s'efectua proposta de substitució econòmica de les cessions i els deures legals en relació amb l'actuació, tot això a partir de l'informe emés pels serveis tècnics municipals en data 9 de juliol de 1998.
  
2n. Atés que s'observen certes discrepàncies en la quantificació de la proposta de substitució econòmica de les cessions i els deures legals, entre la sol·licitud de l'interessat, l'informe tècnic municipal i l'emés per la Comissió de Govern, es requerí nou informe de l'ajuntament a fi que aclarira amb absoluta precisió quina és la quantia efectivament proposada i en quins criteris valoratius es basava. En resposta a tal requeriment es rep el 7 de desembre de 1999 en el Servei d'Urbanisme i Ordenació Territorial d'Alacant un ofici de l'alcaldessa de l'ajuntament, subscrit el 29 de novembre de 1999, en el qual ratifica la proposta de substitució econòmica dels deures legals d'acord amb l'anterior informe de la Comissió de Govern municipal, xifrats en 90.886.530 pessetes, i s'assenyalen els criteris valoratius en els quals es funda el càlcul.
  
Sisé. Mitjançant la Resolució del conseller d'Obres Públiques, Urbanisme i Transports de data 4 de febrer de 1999, va ser admesa a tràmit la sol·licitud formulada i la seua submissió a informació pública per termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana número 3.465, de data 31 de març de 1999, i en el diari Información de data 12 de març de 1999, anuncis que, així mateix, servien per a sotmetre a informació pública la necessària declaració d'impacte ambiental. No va ser necessària la remissió d'avisos al domicili dels qui apareixen com a titulars cadastrals de drets afectats per l'actuació, ja que va ser promoguda pels propietaris de la totalitat de sòl afectada per l'actuació.
  
Durant el termini esmentat no consta la presentació d'al·legacions ni d'alternatives en competència.
  
Seté. Durant la tramitació de l'expedient han sigut emesos els següents informes sectorials:
  
1r. Respecte de l'accés a la instal·lació, figura en l'expedient l'informe favorable de data 22 de setembre de 1998, de la Unitat de Carreteres a Alacant de la Direcció General de Carreteres del Ministeri de Foment, emés a la vista de la documentació complementària elaborada pels interessats (grafiat en el pla de planta de les instal·lacions previstes de la línia límit de l'edificació), d'acord amb allò que s'ha requerit en el previ informe emés per aquest servei el 2 d'abril de 1998.
  
Amb data 9 de març de 1999, l'Oficina del Pla de Carreteres, de la Conselleria d'Obres Públiques, Urbanisme i Transports, emeté informe desfavorable a l'aprovació en no definir l'adequació d'accessos ni la línia límit de l'edificació, sense perjuí d'allò que assenyalara respecte d'això el Ministeri de Foment. Amb data 7 de juliol de 1999 es donà trasllat a aquest òrgan administratiu de la nova documentació d'esmena aportada pels interessats, que va ser informada favorablement en data 14 d'octubre de 1999.
  
2n. Pel que fa a l'impacte ambiental de l'actuació integral, la directora general de Planificació i Gestió del Medi ha emés el 8 de novembre de 1998 la declaració d'impacte ambiental favorable, sempre que es complisquen les condicions que en aquesta s'assenyalen, així com les mesures correctores de l'estudi d'impacte ambiental que no entren en contradicció amb aquests.
  
3r. Amb data 1 de març de 1999, el Servei Territorial d'Indústria i Energia d'Alacant de la Conselleria d'Indústria i Comerç emet informe favorable a l'actuació.
  
Vuité. La Comissió Informativa de la Comissió Territorial d'Urbanisme d'Alacant, en data 24 de gener de 2000, informà favorablement l'aprovació de la present declaració d'interés comunitari pel procediment extraordinari, en sòl no urbanitzable, del terme municipal de Novelda.
  
Nové. El conseller d'Obres Públiques, Urbanisme i Transports, en data 24 de febrer de 2000, informà favorablement l'aprovació de la present declaració d'interés comunitari.
  
Fonaments jurídics
  
Primer. La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, del Sòl No Urbanitzable, i s'ha de substanciar pel procediment de declaració d'interés comunitari a què es refereix l'article 8.2 de la llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats terciàries i industrials que, entre altres, necessiten l'ocupació d'una superfície major de 4 hectàrees, requerisquen més de 8.000 metres quadrats construïts o exigisquen la realització de més de 1.000 metres lineals de desenvolupament, només es podran realitzar com a actuacions integrals, amb el previ compliment de les condicions exigides pel paràgraf primer de l'esmentat article 20 de la Llei del Sòl No Urbanitzable.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat, una vegada constatat que es compleixen les condicions fixades en el número 1 d'aquest precepte, tota vegada que:
  
a) Les característiques de l'actuació necessiten disposar d'una superfície de grans dimensions, i són igualment importants les necessitats constructives de la indústria, que arriben als 29.814,00 metres quadrats, i no és possible la seua localització dins dels sòls urbans o urbanitzables existents en el municipi. D'altra banda, respecte a la justificació de la concreta ubicació escollida, no s'ha d'oblidar que es tracta de l'ampliació d'una indústria ja existent i legalment implantada en la parcel·la.
  
b) L'actuació resol els serveis que demana el seu establiment sense que es produïsca una sobrecàrrega de la demanda de les infraestructures existents, i són de destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en sol urbanitzable si bé es materialitzaran en els termes que es deriven de la proposta que està en l'expedient.
  
Segon. La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
Tercer. Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart. L'actuació sol·licitada és d'implantació adequada, des del punt de vista de l'ordenació territorial en efectuar-se en sòl no urbanitzable comú, no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona, com a ampliació d'una indústria legalment implantada i dedicada a l'activitat fonamental de la zona.
  
Cinqué. En relació amb la quantificació de les cessions corresponents als promotors de l'actuació, que es xifren en el 10,00% de l'aprofitament lucratiu de l'actuació i el 10,00% del sòl afectat amb destinació a zona verda, s'ha de destacar que en la present sol·licitud, atesa la seua data d'admissió a tràmit resulta d'aplicació el Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, que en l'article 14 del seu annex, en definir els estàndards aplicables a sectors industrials els estableix en un 40,00% de la superfície total de l'actuació, el 10,00% dels quals haurà de ser necessàriament destinat a zones verdes.
  
Al mateix temps, s'estableix la possibilitat de minorar aquesta reserva mitjançant resolució motivada del conseller competent en urbanisme, amb el previ informe de la conselleria competent en matèria d'indústria i del Consell Superior d'Urbanisme, sempre que es tracte de complexos industrials aïllats o estiga prevista algun tipus d'activitat productiva especial per a la qual no resulta adequat.
  
En el present cas s'estima procedent que es resolga la minoració de l'estàndard aplicable amb caràcter general en aquests sòls, en estimar-se que concorren els requisits establits en el precepte esmentat:
  
1. La Conselleria d'Indústria i Comerç ha emés informe favorable a la proposta continguda en l'expedient en aquests termes en què es planteja.
  
2. Es tracta d'un complex industrial aïllat, constituït per una única activitat industrial. En conseqüència, resulta absolutament superflu l'establiment de qualsevol previsió de viari públic interior a l'actuació. Per tant, atés que l'actuació resol convenientment, d'acord amb l'informe emés pel Ministeri de Foment, les seues connexions amb la xarxa pública viària de caràcter supramunicipal exterior a l'actuació, l'interior de la parcel·la queda configurat com una unitat d'íntegra titularitat privada, en l'interior de la qual existiran, únicament, les vies i els aparcaments privats que demane el funcionament de l'activitat industrial.
  
Per tant, es considera procedent permetre la minoració de la part corresponent a xarxa viària, i es manté el deure de cessió del 10,00% de sòl amb destinació a zona verda, en els termes que són assumits en la proposta, que es planteja la seua substitució econòmica en els termes autoritzats per l'article 20 de la Llei 4/1992, sobre Sòl No Urbanitzable.
  
En conseqüència amb allò que s'ha exposat, mitjançant la Resolució de 22 de febrer de 2000, del conseller d'Obres Públiques, Urbanisme i Transports, es minorà la reserva legal de sòl dotacional de la present actuació integral, de conformitat amb el citat article 14 de l'annex del Reglament de Planejament de la Comunitat Valenciana.
  
Sisé. El Govern Valencià és l'òrgan competent per a l'aprovació de l'ordenació i la definició de l'ús i l'aprofitament urbanístic de la present actuació integral, en virtut d'allò que s'ha disposat en l'article 20.2 de la Llei 4/1992, de 5 de juny, sobre Sòl No Urbanitzable, a proposta del conseller d'Obres Públiques, Urbanisme i Transports.
  
De conformitat amb els preceptes legals esmentats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament sol·licitat per l'entitat mercantil Esteve y Máñez Mármoles, SA, d'una actuació integral consistent en l'ampliació d'una indústria d'elaboració de pedra natural, a les parcel·les número 13, part de la 15 i la 17 del polígon 3, en el punt quilomètric 380 de l'autovia Alacant-Madrid en sòl no urbanitzable del municipi de Novelda, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i la declaració d'interés comunitari, així com l'adjudicació a què es fa referència en el següent apartat II, se subjectaran en les condicions especials establides en el present.
  
L'aprovació de l'actuació integral portarà implícita, a l'efecte d'expropiació, la declaració d'interés social i de la necessitat d'ocupació dels terrenys que, de conformitat amb projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà a càrrec seu l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
II) Adjudicar la dita actuació integral en favor de l'entitat Esteve y Máñez Mármoles, SA, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació de la referida ampliació de la indústria.
  
III) Condicionar i vincular la dita adjudicació i legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
IV) El promotor haurà de garantir davant de l'Ajuntament de Novelda la correcta i puntual execució de la implantació en què consisteix aquesta actuació integral per import d'almenys un 7% del cost total dels serveis i obres d'urbanització previstos. La dita garantia financera i personal de promoció s'haurà de prestar mitjançant aval, fiança o depòsit de valors, abans d'inici de les obres.
  
V) Qualsevol canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
VI) L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres, acompanyada de la documentació legalment exigida per a l'inici del tràmit en els termes previstos en la disposició addicional quarta de la Llei Reguladora de l'Activitat Urbanística. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys, prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, amb el previ expedient instruït amb l'audiència de l'interessat i de l'Ajuntament de Novelda. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
VII) El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en la declaració d'impacte ambiental de 8 de novembre de 1998. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la referida indústria.
  
Contra aquest acord, que posa fi a la via administrativa, es podrà interposar potestativament recurs de reposició davant del conseller d'Obres Públiques, Urbanisme i Transports, en el termini d'un mes, comptat des de l'endemà de la recepció d'aquest, d'acord amb allò que s'ha previst en l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o si és procedent, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la recepció d'aquest, de conformitat amb allò que s'ha disposat en els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 25 d'abril de 2000
  
El conseller secretari del Govern Valencià,
  
JOSÉ JOAQUÍN RIPOLL SERRANO